Overgrepssiktet bygde låsbart barnerom i kjelleren
Pågripelsen i Vestoppland politidistrikt i midten av mai ble gjennomført på anmodning fra kolleger i et annet politidistrikt. Bakgrunnen var en fersk siktelse for overgrep mot en mindreårig gutt i 2008 og et ønske om avhør av mannen og ransaking av boligen hans. I kjelleren i huset hadde den barnløse mannen i 40-årene blant annet bygd et låsbart barnerom med eget toalett, og tilrettelagt for overvåkning. – Det som er avdekket er bekymringsfullt, men det er altså ikke avdekket noe under etterforskningen som tilsier at det er begått straffbare handlinger mot barn der, sier politiadvokat Julie Dalsveen i Vestoppland politidistrikt til VG.I avhør med politiet har den siktede mannen også forklart at det ikke har vært barn i rommet og at han ikke har kontakt med barn, opplyser politiadvokaten. Siktede har også forklart at han innredet barnerommet med tanke på hvordan en familie ville ha hatt det, og at han ikke kunne innrede andre rom i huset siden det ville synes fra utsiden. Inne på siktedes soverom fant politiet bilder av barn. Bildene mener de siktede har lastet ned fra internett, skrevet ut, rammet inn og satt på nattbordet. Disse funnene førte til at den overgrepssiktede mannen også ble siktet for forsøk på frihetsberøvelse og for besittelse av bilder som viser fremstilling som seksualiserer barn. Mannen i 40-årene nekter straffskyld for nesten alle postene i siktelsen. – Han har forklart seg om alt til politiet, men jeg kan ikke kommentere innholdet, sier siktedes forsvarer Harald Stabell til VG. Under ransakelsen av den overgrepssiktede mannens bolig, tok politiet også beslag i en dokumentmappe og en GPS.Det var i denne dokumentmappen at politiet fant bilder av nakne barn og bilder av barn som beskrives som «lovlige», og som blant annet sto på nattbordet, opplyser politiet. Innholdet i den beslaglagte GPS-en avslørte koordinater til flere konkrete adresser i Norge og Sverige som siktede i avhør med politiet har erkjent å ha oppsøkt med bil en eller flere ganger. I den forbindelse har politiet fått bistand fra Interpol og sine svenske kolleger i etterforskningen mot mannen i 40-årene for å avdekke eventuelle straffbare forhold i Sverige. – Det er ikke avdekket straffbare forhold knyttet til adressene på GPSen, sier politiadvokaten.Ifølge politiet, viser undersøkelser av de aktuelle adressene at det bor barn på flere av dem, men den overgrepssiktede hevder i avhør han ikke har kjørt inn på gårdsplasser. Politiet har også tatt beslag i flere svenske bilskilter som den overgrepssiktede mannen har laget. Nærmere undersøkelser av skiltene viser at registreringsnummeret er reelt og tilhører en kommunal bil i Sverige, ifølge politiadvokaten. I boligen til siktede på Østlandet fant politiet også lister med oversikt over nærmere 50 leiebiler som han har leid i perioden 2011 til 2015. I avhør har siktede forklart at disse bilene har blitt brukt i forbindelse med kjøreturene til de bestemte adressene i Norge og Sverige. I politiavhør har siktede også erkjent å ha oppsøkt tre ulike skoler og filmet barn på skoleveien.Etter pågripelsen i mai satt den overgrepssiktede mannen i varetekt frem til midten av juli. Da ble han løslatt mot meldeplikt. – Det har ingen innvirkning på vår sak, sier politiadvokaten i politidistriktet som etterforsker overgrepssaken mot mannen. – Det var ikke lenger grunnlag for å holde siktede varetektsfengslet, sier politiadvokat Julie Dalsveen i Vestoppland politidistrikt. Ifølge en fengslingskjennelse, er han også siktet for brudd på våpenloven – nærmere bestemt for oppbevaring av en batong og et elektrosjokkvåpen. – Det stemmer at han har hatt en slik batong, sier forsvareren. Under varetektsperioden ble det gjennomført en prejudisiell observasjon av siktede som konkluderte med at rettspsykiatrisk sakkyndige bør gjøre nærmere undersøkelser.Den overgrepssiktede mannen i 40-årene har imidlertid ikke ønsket å samarbeide om dette, noe som betyr at rettspsykiaterne først vil kunne observere ham under en eventuell hovedforhandling i retten. – Vi registrerer at siktede ikke ønsker å samarbeide om dette, sier Dalsveen. Etter det VG får opplyst, er ikke siktede tidligere straffedømt og han har ingen barn selv. Siden 2007 har han jobbet i et statlig selskap, og han har tidligere jobbet i perioder ved minst to barneskoler og på en fritidsordning. Etterforskningen av overgrepssaken nærmer seg slutten, og de to politidistriktene vil sende en felles sak til påtaleavgjørelse i løpet av høsten.
Da politiet pågrep den overgrepssiktede mannen i 40-årene fra Østlandet, oppdaget de et låsbart barnerom i kjelleren i huset hans, med eget toalett og mulighet for overvåkning.